DA beplan om De Lille aan te klaKaapstad se burgemeester, Patricia de Lille (Foto: ANA) Die Demokratiese Alliansie het Maandag aangekondig dat hy van voornemens is om klagtes aanhangig te maak teen uittredende burgemeester Patricia de Lille kragtens artikel 119 van die Wet op Munisipale Stelsels. Die party het gesê Melissa Whitehead, geskorste kommissaris van vervoer, en Brett Herron, burgemeesterskomiteelid van vervoer, sal moontlik ook strafregtelik aangekla word. Natasha Mazzone, adjunkvoorsitter van die DA se federale raad, het gesê die oortredings hou verband met die stad sy BYD-tender en onreëlmatige betalings van R50 miljoen. ŉ Verslag deur die regsfirma Bowmans, van ongeveer 2 000 bladsye met gedetailleerde getuienis, gegrond op onderhoude, regsvoorleggings en ander insette het aanbeveel dat stappe gedoen word teen De Lille, Herron en Whitehead. Maroela Media het vroeër berig Shaun August, hoofsweep van die DA-koukus in die Kaapse stadsraad, het verlede Donderdag tydens ŉ chaotiese raadsvergadering bedank ter ondersteuning van Patricia de Lille. August het ook as raadslid en DA-lid bedank. Nog vier DA-raadslede, Siyabulela Mamkeli, Suzette Little, Greg Bernardo en Thulani Stemele, het ook kort daarna bedank. Die raadslede het aangevoer dat hulle nie langer die DA se behandeling van De Lille kan duld nie. De Lille, burgemeester van Kaapstad, het vroeër tydens die vergadering harde woorde gehad vir haar kritici en politieke teenstanders. “Ek het al vir langer as ŉ jaar kwaai aanvalle op my goeie naam verduur en steeds is mense van plan om my te vernietig. Ek het niks behalwe my onwrikbare toewyding aan die mense van Kaapstad gegee nie en die bewyse is in die massiewe steun van die mense reg oor die stad wat die begunstigdes van my verbintenis is. Dit is ŉ minderheid, maar party raadslede is daarop uit om my naam deur die modder te sleep. Maar soos ek voorheen gesê het, ek sal nie afgeskrik word nie,” het De Lille gesê. De Lille het ook woedend gereageer oor ŉ vertroulike verslag wat uitgelek is en eers later deur die raad gedebatteer moes word. “Dit is uiters onaanvaarbaar dat raadslede inligting met kwaadwillige voorneme uitlek om my naam te beswadder. Maar dit is niks nuuts nie. Ek sal nie breek nie en ek sal nie aan hierdie heftige en rassistiese boelie-taktiek deelneem nie. Ek behou my regte voor ten opsigte van enige bevindings, aanbevelings of gevolgtrekkings in die Bowmans-verslae,” het De Lille gesê. Sy het bygevoeg dat sekere openbare verteenwoordigers selfs so ver gegaan het as om vals verslae oor haar van die ouditeur-generaal te versprei en dat dit dui op hul minagting van die ouditeur-generaal se kantoor. “Ek sal binnekort strafregtelike aanklagte teen dié partylede aanhangig maak wat hierdie valse nuus op sosiale media gedeel het.” Die DA het vroeër die week gesê ŉ forensiese verslag wat uitgelek het, skets ŉ donker prentjie oor De Lille se termyn as burgemeester van Kaapstad en dat dit op wangedrag aan haar kant dui.